હવે પેલા ગોરા માણસે તેને પૂછ્યું – “તારું નામ શું છે ?” તેણે જવાબ આપ્યો – “મારું નામ રાલ્સ્ટન છે. દર સોમવારે, બુધવારે અને શુક્રવારે બપોરે ૧૨ વાગે એક ભંડકિયામાં અમે પ્રાર્થના કરીએ છીએ. કોઈક વાર તમે પણ આવજો.” પેલા ગોરા અફસરે તેને બે ગ્લાસ નારંગીનો રસ લઈ આવવા કહ્યું. પેલા અફસરે એક ગ્લાસ પોતે પીધો અને એક રાલ્સ્ટનને આપ્યો. પછી તેની સાથે મિત્રની જેમ વાતો કરવા લાગ્યો – તેં મારા પર મોટો ઉપકાર કર્યો છે. વધારે પડતો દારૂ પીવાની મારી ટેવ સુધરતી જ નહોતી. મારો દારૂ છોડાવવા બધાએ પ્રયત્નો કર્યા હતા પણ કોઈને સફળતા મળી નહીં. પણ આજે સૂરજ કોઈ જુદી જ દિશામાં ઊગ્યો લાગે છે. આજથી શરાબ બંધ. એણે રાલ્સ્ટનને પાંચ ડૉલરની નોટ ટીપરૂપે આપવા માંડી. તેણે મજૂરીના પૈસા ઉપરાંતના પૈસા લેવાની ના પાડી. પેલા ગોરા માણસે કહ્યું – “તેં મારું પાંચ લાખનું કામ કર્યું છે. આજે તેં મને બચાવી લીધો છે. તેં મને જીવનનો સાચો રાહ બતાવ્યો છે.”